《【双调】雁儿落过得胜令_想赴蟠桃玳》
元代·未知作者

想赴蟠桃玳瑁筵，休享御酒琼林宴。息争名夺利心，发养性修真愿。争如纸
被裹云眠，茶药倚炉煎。看峻岭衔花鹿，使巅峰献果猿。朝元，在金阙寥阳殿。
安然，蓬莱洞里仙。
为浮生两鬓白，观镜里朱颜迈。忙辞了白象简，紧纳了金鱼带。绿柳倚门栽，
金菊映篱开。爱的是流水清如玉，那里想侯门深似海。幽哉，袖拂白云外。彭泽，
清闲归去来。
光阴似流水，日月搬昏昼。尘俗一笔勾，世事都参透。睡来时高枕一无忧，
闷来时拄杖半过头。饥来时一钵千家饭，闲来时孤身万里游。盈眸，阆苑风光秀。
抬头，蓬莱景物幽。
荣华似风内灯，富贵如槐安梦。恰六朝贺太平，十二国干戈动。人海混鱼龙，
浮世隐英雄。收楚韩元帅，兴周的姜太公。功名，到底成何用？悉是：南柯一梦
中！